Der er sket store skader på jernbanen mellem Aalborg og Frederikshavn som følge af det kraftige regnvejr.

Togdriften mellem Aalborg og Frederikshavn er indstillet resten af dagen som følge af det kraftige regnvejr. Der er sket to dæmningsskred på strækningen torsdag morgen og formiddag, og skaderne er så store, at togene ikke kan køre. - Over en strækning på 200 meter mellem Hjørring og Sindal har vi haft et større og et mindre dæmningsskred. Vi har haft vores teknikere ude at besigtige skaderne og er i samarbejde med en entreprenør gået i gang med at udbedre skaderne. Samtidig skal vi udbedre et mindre dæmningsskred ved Brønderslev, siger Klaus Frelling Andersen, sektionschef i Banedanmark. Ved Sindal er jorden skredet ned over en på 30 meter langs jernbanen. Banedanmark har ud over dæmningsskreddene undersøgt broerne på strækningen for skader. Banedanmark oplyser senere torsdag, hvornår det bliver muligt at genoptage togdriften i Vendsyssel.